รัฐบาลไทย-ข่าวทำเนียบรัฐบาล-ครม.อนุมัติร่างกฎกระทรวงเกษตร กำหนดเรือประมงต้องติดตั้งระบบติดตาม ย้ำ! ไม่เป็นการเพิ่มภาระเจ้าของเรือ เพราะเป็นหลักปฏิบัติเดิมที่กฎหมายกำหนดอยู่แล้ว
วันอังคารที่ 11 ตุลาคม 2565
ครม.อนุมัติร่างกฎกระทรวงเกษตร กําหนดเรือประมงต้องติดตั้งระบบติดตาม ย้ํา! ไม่เป็นการเพิ่มภาระเจ้าของเรือ เพราะเป็นหลักปฏิบัติเดิมที่กฎหมายกําหนดอยู่แล้ว
ครม.อนุมัติร่างกฎกระทรวงเกษตร กําหนดเรือประมงต้องติดตั้งระบบติดตาม ย้ํา! ไม่เป็นการเพิ่มภาระเจ้าของเรือ เพราะเป็นหลักปฏิบัติเดิมที่กฎหมายกําหนดอยู่แล้ว
นางสาวรัชดา ธนาดิเรก รองโฆษกประจําสํานักนายกรัฐมนตรี เปิดเผยหลังการประชุมคณะรัฐมนตรี (ครม.) เมื่อวันที่ 11 ตุลาคม 2565 ว่า ครม.อนุมัติหลักการร่างกฎกระทรวงกําหนดวิธีปฏิบัติของเจ้าของเรือประมงที่ใช้สนับสนุนเรือที่ใช้ทําการประมงหรือเรือขนถ่ายสัตว์น้ํา พ.ศ. .... ตามที่กระทรวงเกษตรและสหกรณ์เสนอ ร่างกฎกระทรวงฉบับนี้ เป็นการแก้ไขร่างกฎกระทรวงฉบับเดิมที่สํานักงานคณะกรรมการกฤษฎีกาตรวจพิจารณา เนื่องจากมีบทบัญญัติบางประการยังไม่สอดคล้องกับสภาพการทําการประมงและการกําหนดหลักเกณฑ์ต่างๆ ยังไม่เพียงพอต่อการป้องกันไม่ให้มีการทําการประมงโดยไม่ชอบด้วยกฎหมาย ซึ่งการปรับปรุงแก้ไขบทบัญญัติเพิ่มเติม ไม่ได้เป็นการเพิ่มภาระให้แก่เจ้าของเรือประมงแต่อย่างใด เนื่องจากมาตรการในการควบคุมเป็นไปตามหลักปฏิบัติเดิมที่เจ้าของเรือต้องดําเนินการให้เป็นไปตามข้อกฎหมายอยู่แล้ว อีกทั้งยังเป็นการเพิ่มความคล่องตัวให้กับเจ้าของเรือสามารถปฏิบัติได้โดยไม่กระทบการขนส่งน้ํามันของเรือ และกรมประมงสามารถติดตามเรือได้ สําหรับสาระสําคัญของร่างกฎกระทรวง อาทิ
1.เรือที่ต้องติดตั้งระบบติดตามเรือประมง (Vessel Monitoring System : VMS) เป็นเรือที่จดทะเบียนเป็นเรือกลเดินทะเลที่มีขนาดตั้งแต่ 30 กรอสขึ้นไป ที่มีประเภทการใช้เรือดังต่อไปนี้ เป็นเรือสนับสนุน (1) เรือบรรทุกสินค้าห้องเย็น (2) เรือบรรทุกน้ํามันเพื่อการประมง (3) เรือบรรทุกน้ําจืด (4) เรือบรรทุกน้ําจืดเพื่อการประมง (5) เรือบรรทุกผลิตภัณฑ์น้ํามันที่มีจุดวาบไฟต่ํากว่า 60 องศาเซลเซียส และ (6) เรือบรรทุกผลิตภัณฑ์น้ํามันที่มีจุดวาบไฟสูงกว่า 60 องศาเซลเซียส
2.ระยะเวลาการติดตั้งระบบติดตามเรือประมง โดยเรือสนับสนุนต้องติดตั้งระบบติดตามให้แล้วเสร็จภายใน 30 วันนับแต่วันที่กฎกระทรวงนี้ใช้บังคับ ส่วนเรือสนับสนุนที่จดทะเบียนใหม่หรือเปลี่ยนประเภทการใช้เรือเป็นเรือสนับสนุน ต้องติดตั้งระบบติดตามให้แล้วเสร็จภายใน 30 วันนับแต่วันที่จดทะเบียนใหม่หรือเปลี่ยนประเภทการใช้เรือ
3.เมื่อมีการติดตั้งระบบติดตามเรือประมงแล้ว ต้องดําเนินการดังนี้ 1)แจ้งการติดตั้งระบบติดตามและตําแหน่งจุดจอดเรือต่อพนักงานเจ้าหน้าที่ประจําศูนย์ปฏิบัติการภายใน 7 วันนับแต่วันที่ติดตั้งระบบแล้วเสร็จ 2)แจ้งการเข้าออกท่าเทียบเรือทุกครั้ง 3)ส่งข้อมูลระบบติดตามเรือประมงตามที่กําหนดไว้ทุก 1 ชั่วโมง ไม่ว่าจะนําเรือสนับสนุนออกจากท่าเทียบเรือหรือขณะจอดเทียบท่า
หากงดใช้เรือชั่วคราว สามารถยื่นคําร้องขอปรับลดจํานวนครั้งในการส่งข้อมูลระบบติดตามได้ กรณีปิดระบบติดตามเนื่องจากเรือชํารุดหรืออุปกรณ์ระบุตําแหน่งเรือชํารุด ให้ยื่นคําร้องขอปิดสัญญาณอุปกรณ์ระบุตําแหน่งเรือประมงชั่วคราว กรณีระบบติดตามเรือประมงขัดข้อง ให้เจ้าของเรือดําเนินการแก้ไขให้กลับมาใช้งานได้ตามปกติภายในระยะเวลาที่กําหนด หากไม่สามารถแก้ไขได้ให้นําเรือสนับสนุนกลับเข้าเขตท่าเทียบเรือทันที
4.เรือสนับสนุนที่ได้ติดตั้งระบบติดตามเรือประมง ก่อนวันที่กฎกระทรวงนี้ใช้บังคับให้สามารถยังคงใช้ระบบติดตามเรือประมงดังกล่าวต่อไปได้
นางสาวรัชดากล่าวด้วยว่า ร่างกฎกระทรวงฉบับนี้ จะเป็นการเพิ่มประสิทธิภาพการตรวจสอบ ควบคุม และเฝ้าระวังการทําการประมงโดยไม่ชอบด้วยกฎหมาย รวมทั้งเพื่อให้การแก้ไขปัญหาการทําการประมงผิดกฎหมายเป็นไปอย่างมีประสิทธิภาพและมีผลสัมฤทธิ์โดยเร็ว